Ai vrea să știi ce ne rezervă viitorul?
Ce se va întâmpla mâine, anul viitor, ori peste un mileniu?
Nu ești singurul.
Până și guvernele, armata și liderii industriali vor să știe,
și angajează oameni, numiți futurologi
care încearcă să prezică viitorul.
Unii reușesc să îl prezică cu o acuratețe impresionantă.
La jumătatea secolului al XX-lea,
un grup de specialiști numit RAND Corporation
s-a consultat cu mulți oameni de știință și futurologi,
care au prezis împreună multe din tehnologiile
pe care le folosim astăzi,
inclusiv organele artificiale,
consumul de contraceptive,
și biblioteci care pot căuta materiale de cercetare pentru cititori.
Un mod prin care futurologii ajung la aceste predicții
este prin analizarea curentelor și trend-urilor dintr-o societate,
încercând să prezică cum vor decurge pe parcursul anilor
cu diferite grade de probabilitate.
Munca lor stă la baza deciziilor politicienilor și a liderilor lumii,
ajutându-i să ia decizii pentru viitor
care, altfel, nu ar fi fost luate în considerare.
Bineînțeles, există limite care ne arată cu câtă acuratețe putem prezice viitorul.
Există descoperiri neînchipuite ce pot apărea
care nu ar avea niciun sens în prezent.
Imaginați-vă,
dacă un fizician de la mijlocul secolului al XIX-lea ar fi teleportat
în secolul al XXI-lea.
Îi explici că un element chimic ciudat, numit Uraniu 235,
poate produce destulă energie pentru un întreg oraș
sau îl poate distruge într-o clipită.
„Cum să apară o așa energie de nicăieri?” ar vrea el să afle.
„Asta e magie, nu știință!”
Din toate punctele de vedere, ar avea dreptate.
Înțelegerea lui pentru știință
nu include vreo cunoștință despre radioactivitate sau fizică nucleară.
Pe vremea lui, nimeni n-ar fi prezis că va exista radiografie,
sau bomba atomică,
să nu mai vorbim de teoria relativității,
ori mecanica cuantică.
Cum spunea Arthur C. Clarke:
„Orice tehnologie suficient de avansată nu poate fi deosebită de magie.”
Cum am putea să ne pregătim pentru un viitor la fel de magic
cum ar fi prezentul nostru pentru cineva din secolul al XIX-lea?
Credem că tehnologia noastră modernă și metodele de analizare a datelor
ne vor ajuta să prezicem viitorul cu mult mai multă acuratețe
decât echivalentul nostru din secolul al XIX-lea,
și așa este.
Cu toate acestea, e adevărat că evoluția noastră tehnologică
a adus odată cu ea noi provocări complexe și neașteptate.
Mizele generațiilor viitoare de a-și putea imagina inimaginabilul
sunt mult mai mari decât înainte.
Deci întrebarea rămâne:
cum vom face asta?
Un răspuns promițător îl avem încă din secolul al XIX-lea
și din Revoluția Industrială
care a pus bazele lumii moderne.
În această perioadă a dezvoltărilor și invențiilor,
o nouă formă de literatură, științifico-fantasticul, a luat naștere.
Inspirați de inovațiile de atunci, Jules Verne, H.G. Wells
și mulți alții au început să exploreze scenarii fantastice,
reprezentând noi frontiere ale strădaniei umanității.
De-a lungul secolului XX și în secolul XXI,
scriitorii au continuat să împărtășească viziuniile lor despre viitor
prezicând corect multe aspecte ale lumii în care trăim decenii mai târziu.
În „Minunata lume nouă”,
Aldous Huxely, în 1932, a prezis consumul de antidepresive,
cu mult înainte ca acestea să devină cunoscute.
În 1953, Ray Bradbury prezicea căștile auriculare în „451º Fahrenheit”,
în cuvintele sale „căștile radio”.
Iar în „2001: O odisee spațială”,
Arthur C. Clarke, în 1968, descria ceea ce noi numim azi tabletă.
În lucrări care îmbină distracția cu comentariile sociale,
suntem invitați să ne ignorăm scepticismul și să luăm în considerare consecințele
schimbărilor radicale în instituțiile familiare nouă.
În acest sens,
SF-ul respectă cel mai bine vorbele filosofului Michel Foucault:
„Nu sunt un profet. Treaba mea e să creez ferestre acolo unde odată erau pereți.”
Fără limitările prezentului și ale modului în care definim imposibilul,
SF-ul este o unealtă folositoare pentru gândirea neconvențională.
Mulți futurologi recunosc acest lucru,
iar unii încep să angajeze scriitori SF în echipele lor.
Recent, un proiect numit iKnow a propus scenarii
care seamană cu poveștile SF.
Ele includ descoperirea unei rase extraterestre,
dezvoltarea unui mod prin care oamenii și animalele pot comunica fără cusur,
și o prelungire drastică a vieții.
Deci, ce ne rezervă viitorul?
Bineînțeles, nu putem ști cu exactitate,
dar SF-ul ne pune în față multe posibilități.
Până la urmă, e responsabilitatea noastră
să decidem ce realitate vrem să avem.